UREDBA

O LISTAMA OTPADA ZA PREKOGRANIČNO KRETANJE, SADRŽINI I IZGLEDU DOKUMENATA KOJI PRATE PREKOGRANIČNO KRETANJE OTPADA SA UPUTSTVIMA ZA NJIHOVO POPUNJAVANJE

("Sl. glasnik RS", br. 34/2022)

**Član 1**

Ovom uredbom bliže se propisuju lista opasnog otpada čiji je uvoz zabranjen; lista opasnog otpada koji se može uvoziti kao sekundarna sirovina; lista opasnog otpada čiji je izvoz i tranzit dozvoljen; lista neopasnog otpada čiji je uvoz, izvoz i tranzit dozvoljen; lista neopasnog otpada za koji se ne izdaje dozvola sa dokumentacijom koja prati prekogranično kretanje; sadržina, izgled i uputstvo za popunjavanje Obaveštenja o prekograničnom kretanju otpada; sadržina, izgled i uputstvo za popunjavanje Dokumenta o prekograničnom kretanju otpada.

**Član 2**

Pojedini izrazi upotrebljeni u ovoj uredbi imaju sledeća značenja:

1) *otpad* je svaka materija propisana Zakonom o upravljanju otpadom;

2) *opasan otpad* je otpad koji po svom poreklu, sastavu ili koncentraciji opasnih materija može prouzrokovati opasnost po životnu sredinu i zdravlje ljudi i ima najmanje jednu od opasnih karakteristika utvrđenih posebnim propisima, uključujući i ambalažu u koju je opasan otpad bio ili jeste upakovan, u skladu sa posebnim propisom;

3) *mešani otpad* je otpad koji nastaje namernim ili nenamernim mešanjem dve ili više vrsta različitog otpada, a za koji ne postoji zasebna oznaka u Listi II B. Otpad koji se otprema kao jedna pošiljka otpada, a sastoji se od dve ili više vrsta otpada, u kojoj je svaki otpad odvojen, nije mešani otpad;

4) *odlaganje otpada* jeste bilo koja operacija koja nije ponovno iskorišćenje otpada, čak i kada ta operacija ima za sekundarnu posledicu nastajanje supstance ili energije (D Lista otpada) u skladu sa posebnim propisom;

5) *ponovno iskorišćenje otpada* je svaka operacija čiji je glavni rezultat upotreba otpada u korisne svrhe kada otpad zamenjuje druge materijale koje bi inače trebalo upotrebiti za tu svrhu ili otpad koji se priprema kako bi ispunio tu svrhu, u postrojenju ili šire u privrednim delatnostima (operacije iz R Liste otpada) u skladu sa posebnim propisom;

6) *podnosilac obaveštenja (notifikacije)* o prekograničnom kretanju otpada jeste lice koje se pojavljuje kao uvoznik ili izvoznik otpada, a koje može biti proizvođač, sakupljač, trgovac, posrednik, držalac ili drugi vlasnik otpada;

7) *uvoz otpada* jeste svako unošenje otpada na teritoriju Republike Srbije, isključujući tranzit kroz Republiku Srbiju;

8) *izvoz otpada* jeste svako iznošenje otpada sa teritorije Republike Srbije, isključujući tranzit kroz Republiku Srbiju;

9) *tranzit otpada* jeste svako kretanje otpada kroz teritoriju Republike Srbije, koja nije država izvoza ili država uvoza;

10) *država izvoza* jeste država iz koje se planira kretanje ili se inicira kretanje otpada;

11) *država uvoza* jeste država u koju se prekogranično kretanje otpada planira ili izvršava u svrhu ponovnog iskorišćenja ili odlaganja; ili u svrhu skladištenja pre odlaganja u oblasti koja nije pod nacionalnom jurisdikcijom bilo koje države;

12) *država tranzita* jeste država kroz koju se planira ili izvršava prekogranično kretanje otpada, osim države izvoza ili uvoza;

13) *izvoznik* jeste svako lice pod jurisdikcijom države izvoza koje ugovara izvoz opasnog otpada ili drugih vrsta otpada;

14) *proizvođač otpada* jeste svako lice čija delatnost proizvodi opasne otpade ili druge otpade, ili ako to lice nije poznato, lice koje poseduje i / ili kontroliše taj otpad;

15) *uvoznik* jeste lice pod jurisdikcijom države uvoza koje ugovara uvoz opasnog otpada ili drugih vrsta otpada;

16) *nadležni organ* jeste ministarstvo nadležno za poslove zaštite životne sredine;

17) *prevoznik* jeste svako lice koje prevozi opasan otpad ili druge otpade;

18) *prekogranično kretanje otpada* jeste svako kretanje opasnog otpada ili drugog otpada iz oblasti pod nacionalnom jurisdikcijom jedne države u/kroz oblast pod nacionalnom jurisdikcijom druge države, ili, u/kroz oblast koja nije pod nacionalnom jurisdikcijom bilo koje države, pod uslovom da je najmanje dve države uključeno u kretanje;

19) *nezakonit promet otpada* jeste prekogranično kretanje opasnog otpada ili drugih vrsta otpada u slučajevima predviđenim zakonom kojim se uređuje upravljanje otpadom.

**Član 3**

Opasan otpad čiji je uvoz zabranjen, opasan otpad koji se može uvoziti i opasan otpad čiji je izvoz i tranzit dozvoljen dati su u Listi I A - Opasan otpad u Prilogu 1, koji je odštampan uz ovu uredbu i čini njen sastavni deo.

Listu I A - Opasan otpad iz stava 1. ovog člana čine:

1) Lista I A - 1 Opasan otpad čiji je uvoz zabranjen;

2) Lista I A - 2 Opasan otpad koji se može uvoziti kao sekundarna sirovina;

3) Lista I A - 3 Opasan otpad čiji je izvoz i tranzit dozvoljen.

**Član 4**

Neopasan otpad čiji je uvoz, izvoz i tranzit dozvoljen dat je u Listi II B - Neopasan otpad u Prilogu 2, koji je odštampan uz ovu uredbu i čini njen sastavni deo.

Neopasan otpad za čiji se uvoz, izvoz i tranzit ne izdaje dozvola dat je u Listi III B - Neopasan otpad u Prilogu 3, koji je odštampan uz ovu uredbu i čini njen sastavni deo.

Listu III B - Neopasan otpad iz stava 2. ovog člana za koji se ne izdaje dozvola čine:

1) Lista III B-1 Neopasan otpad za koji se ne izdaje dozvola za prekogranično kretanje otpada prilikom izvoza iz Republike Srbije;

2) Lista III B-2 Neopasan otpad za koji se ne izdaje dozvola za prekogranično kretanje otpada prilikom uvoza u Republiku Srbiju;

3) Lista III B-3 Neopasan otpad za koji se ne izdaje dozvola za prekogranično kretanje otpada prilikom tranzita preko teritorije Republike Srbije.

**Član 5**

Sadržina, izgled i uputstvo za popunjavanje Obaveštenja o prekograničnom kretanju otpada dati su u Prilogu 4, koji je odštampan uz ovu uredbu i čini njen sastavni deo.

Sadržina, izgled i uputstvo za popunjavanje Dokumenta o prekograničnom kretanju otpada dati su u Prilogu 5, koji je odštampan uz ovu uredbu i čini njen sastavni deo.

Sadržina i izgled Dokumenta koji prati prekogranično kretanje neopasnog otpada dat je u Prilogu 6, koji je odštampan uz ovu uredbu i čini njen sastavni deo.

**Član 6**

Postupci izdavanja dozvola/potvrda za prekogranično kretanje otpada, koji do stupanja na snagu ove uredbe nisu okončani, okončaće se prema odredbama ove uredbe.

**Član 7**

Danom stupanja na snagu ove uredbe prestaju da važe Uredba o listama otpada za prekogranično kretanje, sadržini i izgledu dokumenata koji prate prekogranično kretanje otpada sa uputstvima za njihovo popunjavanje ("Službeni glasnik RS", br. 60/09 i 36/21), Uredba o određivanju pojedinih vrsta opasnog otpada koje se mogu uvoziti kao sekundarne sirovine ("Službeni glasnik RS", broj 60/09) i Uredba o Listi neopasnog otpada za koji se ne izdaje dozvola, sa dokumentacijom koja prati prekogranično kretanje ("Službeni glasnik RS", br. 102/10 i 36/21).

**Član 8**

Ova uredba stupa na snagu osmog dana od dana objavljivanja u "Službenom glasniku Republike Srbije".

**Priloge 1-6, koji su sastavni deo ovе uredbe, objavljene u "Sl. glasniku RS", br. 34/2022, možete pogledati** [**OVDE**](http://www.eupropisi.com/dokumenti/SG_034_2022_002.pdf)